
Obiective 


1. Cursul de fotojurnalism îşi propune să facă un tur de forță într-o lume unica: 
aceea în care „scriem cu ajutorul luminii”. De la aparatură la tehnici şi iniţiere la 
fotografia de presă. 

2. Acest curs îşi propune, de asemenea, să deschidă o „fereastră” spre profesia 
de fotoreporter precum şi spre comunicarea vizuală. Pe parcursul acestei experienţe veţi 
învăţa să recunoasteti, cu mai mare obiectivitate, calitatea imaginilor, să puteţi analiza 
cu mai multă acuratețe felul in care reusiti să realizaţi o comunicare bună atunci când 
este vorba de o anume temă - în comparaţie cu ceilalţi autori de imagini. 

3. Cursul este conceput ca o iniţiere generală, care îşi propune familiarizarea 
studenţilor cu domeniul fotografiei, în general, iar în particular cu fotografia de presă. În 
afara noţiunilor de bază va fi prezentat specificul fotografiei de presă, rolul fotografiei 
de presă, rolul informaţiei vizuale şi impactul fotografiei de presă, precum şi aspectele 
specifice referitoare la legislaţie şi la deontologia profesiei de fotoreporter. 

4. Activitatea practică desfăşurată de-a lungul cursului va permite învăţarea 
tehnicilor de bază referitoare la utilizarea aparatului de fotografiat astfel încât inițierea 
în acest domeniu să se facă eficient. 


Tematica 


Tema 1 

Fotografia de presa 

Tema 2 

Magia fotografiei — opriţi timpul! 

Tema 3 

Momente relevante în evoluţia „scrierii cu ajutorul luminii” 
Tema 4 

Primul fotoreporter de război — ardeleanul Carol Popp de Szathmari 
Tema 5 

Brâncuşi, stăpânul luminii 

(Creatorul sculpturii moderne, împătimit fotograf al perfecțiunii) 
Tema 6 

Singurătatea fotoreporterului freelancer (liber-profesionist) 
Tema 7 

Momente importante din istoria fotografiei de presă 

Tema 8 

Aparatul de fotografiat. O uzină într-o cutie... 


Tema 9 

Obiectivele fotografice — ochiul care decupează 
Tema 10 

Expunerea fotografică 

Tema 11 

Camera obscura digitala 

Tema 12 

Comunicarea vizuală pentru fotografia de presă 
Tema 13 

Estetica imaginii în fotografia de presă 

Tema 14 

Coduri etice şi standarde de lucru în fotoziaristică (fotojurnalism) 


PROGLEMATICĂ 


Tema | 
Fotografia de presă 


Introducere 

Care sunt modalităţile pe care fotoreporterul le va utiliza pentru a coda 
imaginea şi cum se va confrunta cu subiectul fotografic, încercând să capteze mişcarea, 
ținând cont de lumina existentă în acel moment, redând spaţiul şi/sau materia? 


Obiectivul lectiei 

Atunci când vorbim de fotografia de presă putem constata că aceasta este o 
imagine-act întrucât: 

— este o imagine; 

— este un act. 


Rezumatul temei 

— Toate fotografiile care creează o imagine combină diverse coduri. Funcţia 

fotografiei de presă constă în a coda mesajul în produsul fotografic. 

În concluzie: la realizarea unei fotografii pentru imagine de presă, cei pregătiţi 
pentru a realiza acest tip de produs media parcurg un proces ce presupune cunoaştere: 

— din punct de vedere al comunicării; 

— al tehnicii şi tehnologiei; 

— al valorii estetice; 

— al obţinerii unui produs final cu un mesaj cat mai clar; 

— a criteriilor menite să-l facă atractiv („cât mai comercial”). 

Atunci când discutăm despre fotografia de presă, în viziunea noastră, trebuie să 
abordăm subiectul dintr-o perspectivă care poate fi rezumată astfel: 

— Ce se întâmplă atunci cand apăsăm pe butonul declansator; 

— Ce se întâmplă într-o imagine fotografică; 

— Ce declanşează o fotografie în noi; 

— Ce efect are acea fotografie asupra publicului; 

— Care sunt aşteptările etice şi deontologice şi cum le-am respectat; 

Cum am contribuit la reflectarea realităţii... 


Genuri în fotografia de presă. Dacă în ziaristică avem de-a face cu diferite 
specii publicistice şi în fotoziaristică există diferite genuri de fotografie de presă: 

— portretul.. 

— fotografia de eveniment. 

— fotografia zilei. 

— fotoreportajul. 

— fotografia de sport. 

— fotografia de fapt divers. 

— fotografia de spectacol. 


Stereotipurile in fotografia de presa 

Fotografia, ca orice produs cultural, tinde să perpetueze ideile dominante in si 
din societate. Multi fotoziaristi se lasă prinşi in acest vârtej şi ajută la construirea şi 
perpetuarea stereotipurilor. 


Concluzii referitoare la subiectul abordat 

Distincția esenţială între cei ce fac imagine de presă şi cei ce scriu constă in 
faptul că ei nu pot interveni asupra realităţii. Trebuie să surprindă esentialul şi asta fără 
nici o rescriere. Oare de câte ori nu este revăzut un text în redacţie de către mecanismul 
instituțional? Fiecare mai poate corecta ceva, mai poate interveni asupra unei formulări, 
se mai pot cere nişte precizări, eventual nişte cuvinte sunt înlocuite. 


Tema 2 
Magia fotografiei — opriţi timpul! 


Introducere 

Stop! Închideţi ochii. Deschideţi „ochii minţii”. Dati frâu liber imaginaţiei. Cu 
siguranță că ati văzut la televizor câteva ceremonii oficiale de deschidere (sau de 
închidere) ale Jocurilor Olimpice sau Campionatelor Mondiale. Ceea ce ne interesează 
se află in memoria noastră: tribunele sunt arhipline, o mare de blituri unduieste 
permanent. „Explozii de lumină” răzlețe, stârnite de aceeaşi dorință, încearcă să 
surprindă „momentul esenţial”. 


Obiectivul lectiei 

„Pentru ca un subiect să aibă puterea de a comunica la intensitate maximă, 
trebuie stabilite cu rigurozitate relaţiile dintre forme... Fotografia este pentru mine 
recunoaşterea în realitatea înconjurătoare a unui ritm de suprafeţe, de linii şi de valori... 
compoziţia... este coordonarea organică a unor elemente vizuale... noi lucrăm în timpul 
mişcării, un fel de presimtire a vieții, şi fotografia trebuie să sesizeze din mişcare 
echilibrul expresiv...”. 


Rezumatul temei 

La începuturile ei, fotografia părea magică, cel puţin unora, prin faptul că nu era 
nevoie de creion. De fapt, nici un artist al creionării nu putea egala imaginile spontane, 
în tonurile lor subtile, şi detaliile generoase. 

Oamenii erau fascinati de aceste imagini, dar uluiti, chiar înspăimântați, ca de 
exemplu un artist al timpurilor (1839) — a cărui exclamatie s-a păstrat — spunea disperat: 
„De azi, pictura a murit!” 

Nu a fost însă un bun profet. 


Inventând fotografia. 

Cel puţin la fel de vechi ca vârsta lui Aristotel, în secolul al IV-lea înainte de 
Hristos, cineva a observat o imagine cetoasa pe peretele interior al unei camere, sau al 
unui cort. În mod cert acest lucru mai existase, însă doar această consemnare s-a păstrat. 

În preajma anilor 1700, cutia cu lentile, devenită deja cameră obscură portabilă, 
a început să fie folosită de artişti. Ei copiau imaginea pe care lentilele o concentrau pe 
sticla mată. Nimeni nu cunoştea o metodă mai simplă de a înregistra imaginea. 

A fost nevoie să se mai scurgă încă un secol până ca altcineva să găsească un 
mod de a combina fenomenele optice cu cele chimice. Primul care şi-a anunţat public 
succesul a fost Jacques Mande Dauguerre. El a învelit o parte a unei plăcuţe de cupru cu 
argint, apoi a tratat argintul cu săruri de iod. 

„Pentru mine” — scria Andreas Feininger în lucrarea „Fotograful creator” — 
„fotografia este o parte din viaţă şi orice fotografie care merită privită de două ori este o 
reflectare a vieţii, a realităţii, a naturii, a oamenilor, a muncii omului, de la artă până la 
război. Fotografia a contribuit mult la tezaurul nostru comun de cunoaştere şi experiență 
şi fiecare fotograf poate să contribuie la îmbogățirea lui în continuare”. 

De câte ori nu am auzit de magia fotografiei? De unde provine ea? Din 
momentul de aşteptare, din dorinţa de a fi un martor cât mai fidel sau cât mai personal al 
întâmplării devenite eveniment. Sau poate din dorinţa de a comunica mai eficient. Ceea 
ce ştim este că suntem asaltati de o vastă lume vizuală, în care fotografia este unul din 
actorii principali. 

„Blestemul (sau fericirea?!) fotografului“ — afirmă Eugen larovici în lucrarea 
„Fotografia şi lumea de azi” — „este că trebuie să stea fata în faţă cu subiectul. El nu se 
poate afunda în subconstient şi să revină cu imagini fotografiate acolo. El nu poate nici 
să realizeze imagini prin impulsuri psihice. 

Hazardul, accidentul, joacă în fotografie un rol mult mai însemnat decât se 
crede. În studioul izolat de lume, fotograful poate transfigura cu lumina orice subiect, 
creând cu umbre şi lumini atmosfere care variază de la feerie la oroare. Fotograful poate 
oricând să deformeze obiectele până la nerecunoaştere, să schimbe proporţiile, să se 
folosească de iluziile optice pentru a crea sugestii dintre cele mai insolite. După cum se 
vede, — conchide autorul — fotograful nu este sclavul subiectului, pe care trebuie 
neapărat să-l reproducă exact.” 


Concluzii referitoare la subiectul abordat 

Datorită evoluţiei tehnologice, aparatul de fotografiat a ajuns un instrument facil. 
Usurinta manevrării nu poate înlocui însă cunoaşterea expunerii fotografice. Iluzia 
cunoaşterii se manifestă în situaţia prezentată într-un mod dramatic. 


Tema 3 
Momente relevante în evoluţia „scrierii cu ajutorul luminii” 


Introducere 

Până la 1835, obţinerea unei imagini fotografice, privită astăzi ca un lucru 
normal, părea un vis. Dificultatea consta în „fixarea” fotografiei. Altfel spus, trebuia 
depăşită imposibilitatea de a păstra imaginile obţinute. 


Obiectivul lectiei 
Ochiul uman nu poate reţine o imagine pentru o perioadă de timp. Insă aparatul 
de fotografiat poate. Dacă este cazul, cu ajutorul luminii electronice sau stroboscopice, 


poate să „îngheţe” oricare fază dorită a unei mişcări rapide şi s-o prezinte sub forma 
unei fotografii clare. 


Rezumatul temei 

Originile fotografiei. Fotografia s-a născut la întâlnirea a două fenomene: cel 
fizic şi cel chimic. 

Fenomenul fizic. Se referă la camera obscură şi este cunoscut încă din 
antichitate. Primele însemnări care descriu principiile de funcționare ale acesteia îi 
aparţin lui Leonardo da Vinci (1515). 

Fenomenul chimic. Acest fenomen a fost observat de alchimisti. Ei au remarcat 
că anumite substanţe sunt sensibile la lumină. Au constatat şi că lumina poate forma 
imagini care pot schimba culoarea hârtiei sau a argintului. 

Cel care a reuşit să combine pentru prima dată cele două fenomene a fost 
inventatorul francez Nicéphore Niepce (1765-1833). El este cel care a conceptualizat 
fotografia aşa cum o cunoaştem astăzi (în ceea ce priveşte fotografia analogică). 

Evoluţia fotografiei în România. Conform materialului „Începutul unei noi 
lumi” semnat de profesorul Ionel Zănescu — publicat în Ediţia de colecţie a Jurnalului 
Naţional, din 4 decembrie 2006 — „Românii au luat la cunoştinţă de existenţa fotografiei 
încă din 1839, prin Albina românească şi Contorul de avis, care prezentau noua 
invenţie. Cert este faptul că în 1842 fotografia (dagherotipia) era cunoscută şi practicată 
la noi. Primul aparat fotografic cunoscut şi folosit la noi e cel cumpărat de Colegiul «Sf. 
Sava» (1840), la îndemnul lui Petrache Poenaru, directorul Eforiei Scoalelor şi cel care 
a inventat stiloul”. 

Primul atelier. „În primăvara anului 1843 este semnalat şi primul atelier 
fotografic, (în Bucureşti) — ne informează materialul profesorului Zănescu — condus de 
o doamnă străină, în persoana Wilhelminei Priz. Ea îşi instalase atelierul pe Podul 
Mogoşoaiei (Calea Victoriei), în apropierea Palatului domnesc, făcând cunoscut 
publicului — prin „Vestitorul românesc” — că „face portreturi tagerotipii (dagherotipii) 
cu un pret foarte cuviincios”. 

Fundamentele tehnice şi evoluţia acestora. A fost nevoie de numeroase 
invenţii şi perfectionari pentru ca fotografia să cunoască performanţele din zilele 
noastre. O înşiruire exhaustivă ar face acest demers unul strict tehno-istoricist. Ne vom 
opri doar la principalele momente ale evoluţiei tehnologice a fotografiei. 

1829 — Niepce s-a asociat cu Louis Jacques Mandé Dauguerre (1787-1851), care 
a perfecționat invenţia şi a denumit-o dagherotipie (original: daguerréotype). 
Dezavantajul acesteia consta în faptul că dagherotipia furniza o imagine inversată şi 
unică. 

1835 — William-Henry Fox-Talbot (1800-1877) a inventat „caliotypul” — baza 
sistemului fotografic actual: datorită imaginii negative obținute în camera obscură se 
putea multiplica un număr infinit de copii prin developare în laborator. 

1839 — Francois Arago, deputat şi cercetător ştiinţific, a dezvăluit în fata 
Academiei de Ştiinţe din Paris secretele noii sale invenţii şi a pronunţat pentru prima 
dată cuvântul fotografie. 


Concluzii referitoare la subiectul abordat 

Fotografia. Un vis. Un vis devenit realitate sau, aşa cum spunea Arghezi: „să 
pipăi şi să urlu: Este”. Dacă prin fotografie s-ar înţelege numai simpla formare a unei 
imagini într-o cameră obscură, (căreia i s-a practicat în mijlocul unuia dintre pereţi un 
mic orificiu), s-ar putea afirma că acest fenomen a fost cunoscut încă dinainte ca 


Leonardo da Vinci şi compatriotul său Porta să-i fi închinat, în secolul al XVI-lea, studii 
aprofundate. 


Tema 4 
Primul fotoreporter de război din lume — ardeleanul Carol Popp de Szathmari 


Introducere 

. „Deodată a simţit o lovitură violentă şi rapidă şi aproape în acelaşi timp s-a 
putut auzi un bubuit de tun dinspre fort. Dl. Szathmari a crezut că a ales un loc greșit şi 
că ar fi fost mai înţelept să se mute din bătaia focului garnizoanei turce. (...) Bravul 
amator a terminat, a închis camera şi se pregătea să plece. Era timpul să o facă. O a treia 
ghiulea, mult mai bine tintita, s-a înfipt în sol la doar câţiva paşi de el şi l-a improscat cu 
nisip. Dar negativul era minunat!”. (Ernest Lacan — ,,Esquisses photographiques a 
propos de l'Exposition Universelle et de la Guerre d'Orient”, Paris, 1856 preluat din 
Marian Tutui — Balcanii şi Europa, martie 2006, p. 15-17) 


Obiectivul lectiei 

Pictor, îndrăgostit de fotografie... creatorul „Ordinului Unirii” — devenit în zilele 
noastre „Steaua României”. Unii dintre cei care i-au studiat activitatea i-au spus 
„Martorul”. Episodul amintit anterior nu face nimic altceva decât să releve acest fapt. 


Rezumatul temei 

Afirmația conform căreia Carol Pop de Szathmary a fost primul fotoreporter de 
război se relevă din ce în ce mai mult, datorită unor noi dovezi apărute atât în presă, cât 
şi în lucrările de specialitate. Un astfel de document îl constituie articolul semnat de 
Marian Tutui, intitulat „O descoperire recentă confirmă: Carol Pop de Szathmari — 
primul fotograf de război”, publicat în revista Balcanii si Europa (martie 2006, p. 15- 
17). Materialul reprezintă o sinteză a faptelor şi documentelor, pe baza descoperirilor lui 
Adrian-Silvan Ionescu din 1993 şi a studiilor lui Constantin Săvulescu. Citez: 

„În primăvara anului 1854, artistul s-a deplasat pe câmpul de luptă de pe 
malurile Dunării, la Giurgiu şi Olteniţa, si a fotografiat corturile, fortificațiile şi 
diversele armate implicate în lupte” — continuă Marian Tutui. 


Trăsături distinctive ale fotografiei lui Carol Popp de Szathmary. 

Diferenţa netă dintre Carol Popp de Szathmari şi cei care s-au aflat în aceeaşi 
postură rezultă poate şi dintr-un joc al hazardului. Pe măsură ce alte documente — ne 
referim aici la albumele dăruite personal de autor unor personalităţi ale vremurilor — vor 
fi făcute publice, distincția dintre fotograf, reporter fotograf, artist fotograf şi 
fotoreporter de război sau de front va fi din ce în ce mai evidentă (nu luăm în calcul 
formularea strict lingvistică, ci doar pe cea faptică). 

- Szathmari a realizat imagini fotografice care puteau fi multiplicate. 
Tocmai de aceea şi-a permis să le dăruiască liderilor lumii din acele vremuri: lui 
Napoleon al III-lea, reginei Victoria a Marii Britanii, împăratului Franz Josef I. 

- Fotografiile realizate erau prezentate în albume care erau însoţite de 
explicaţii pentru fiecare imagine. 

- Respectivul titlu care avea rolul de a identifica, de a personaliza atât 
evenimentul, cât şi autorul. Ceea ce mai târziu se va regăsi în problematica 
obiectivitatii. 


- Ideea de a fotografia un conflict militar de pe poziţia martorului care redă 
neimplicat prin factori subiectivi un asemenea subiect subliniază capacitatea de 
fotoreporter a lui Szathmari. 

- Fotografiile realizate pe front au fost prezentate public la Expoziţia 
Universală de la Paris din 1855 

- Fotografiile realizate pe front au ajuns în publicaţiile vremii (Le Monde 
Illustré), ceea ce relevă o dată în plus caracterul diferit al modului de abordare pe care 
Szathmari îl avea. 


La Expoziţia Universală de la Paris (1855) 
Szathmari şi-a adunat fotografiile făcute cu ocazia Războiului din Crimeea într- 
un album prezentat la Expoziţia Universală de la Paris (1855). 
Ernest Lacan a descris şi analizat fotografiile în broşura ,,Esquisses photographiques 
a propos de | 'Exposition Universelle et de la Guerre d'Orient” (Paris, 1856). 
Un alt studiu entuziast despre albumul lui Szathmari a scris Auguste Devanaux in Le 
Monde Illustré. 


Pe urmele albumelor... 

Din păcate, deşi Szathmari a primit pentru albumul său un premiu la expoziţie şi 
a oferit câteva exemplare mai multor suverani, precum Napoleon al III-lea, împăratul 
Franz Josef I şi regina Victoria a Marii Britanii, până acum, aceste albume par pierdute 
definitiv. 

Fotografiile realizate de el cu prilejul Războiului Crimeii nu au reprezentat o 
iniţiativă singulară a unui amator, căci el a însoţit armata română în campaniile din 
Războiul de Independenţă din 1877, ocazie cu care a făcut şi alte fotografii şi schiţe în 
cerneală pentru tablouri şi gravuri. După primirea sa în audienţă la ţarul Alexandru al II- 
lea, i s-a permis să picteze şi să facă fotografii cu trupele ruseşti, aşa cum relatează presa 
contemporană. Fotografiile sale, făcute în 1877, au fost publicate în câteva ziare 
românești, precum Resboiul şi Dorobantul, ca şi în unele străine — L Illustration, 
Illustrierte Zeitung, The Illustrated London News. La sfârşitul războiului, a adunat 
majoritatea fotografiilor într-un album intitulat Suvenir din Resbelul 1877-78. Se pare 
că albumul include şi fotografii ale lui Franz Duschek, cumnatul său, ca şi ale lui 
Andreas D. Reiser”. (Marian Tutui, Ba/canii şi Europa, martie 2006, p. 15-17) 


Fotograful domnitorilor romani 

Mai târziu, este prezent alături de suita oficială a Principatelor Romane Unite la 
Constantinopol, unde Înalta Poartă îl recunoaşte ca domn pe Alexandru Ioan Cuza. 
Szathmari este autorul emblemei Principatelor Unite. Apoi, il însoţeşte pe noul principe 
al românilor, prinţul Carol de Hohenzollern, în călătoriile sale prin ţară, devenind 
totodată pictorul Curţii regale de la Bucureşti. 

Românii erau să îl piardă pe artist în urma propunerii Împăratului Chinei de a 
deveni fotograful Curţii imperiale. Szathmari refuză însă onoarea ce i se propusese. 
Bucureştiul, Viena, Cluj, Târgu-Mureş vor fi gazdele unor expoziţii de artă plastică. 


Concluzii referitoare la subiectul abordat 

Să fii contemporan, probabil, reprezintă un atribut al celor care trăiesc viaţa fără 
a fi „nomazi existenţiali”. Ce îi mână? Care sunt resorturile care îi animă? lată întrebări 
la care probabil este greu de răspuns. Încercând să analizăm trăsăturile lucrărilor lui 
Szathmari putem menţiona: 

— a realizat imagini fotografice care puteau fi multiplicate; 


— fotografiile realizate erau prezentate în albume care erau însoţite de explicaţii 
pentru fiecare imagine; 

— sinteza. Titlul albumului avea rolul de a identifica subiectul; 

— ideea de a fotografia un conflict militar de pe poziţia martorului neimplicat; 

— fotografiile realizate pe front au fost prezentate publicului; 

— imaginile surprinse în timpul confruntărilor au ajuns în publicaţiile vremii; 


Tema 5 
Brâncuşi, stăpânul luminii 
(Creatorul sculpturii moderne, împătimit fotograf al perfecțiunii) 


Introducere la tema 
„Doar eu pot fotografia lucrările mele”, spunea adesea prietenilor şi 
cunoscutilor fotografi ai vremurilor. 


Obiectivul lectiei 

O temă în premieră pentru literatura de specialitate din România şi, în acelaşi 
timp, în exclusivitate pentru cursul de fotojurnalim. Vom căuta să desluşim motivele 
pentru care Brâncuşi s-a apucat să înveţe fotografie, funcţiile acesteia la părintele 
sculpturii moderne, trăsăturile scrierii cu ajutorul luminii la Brâncuşi, precum şi situaţii 
inedite, relatate de profesionişti ai domeniului contemporani (Man Ray, Edward 
Steichen, Alfred Stieglitz) cu locatarul din Impasse Ronsin numărul 7. 

Într-un interviu apărut într-un număr din Art News, datând din 18 noiembrie 
1933, prietenul său Marcel Duchamp remarcă faptul că Brâncuşi „pătrunde substanţa 
materialelor sale şi lucrează cu moleculele şi cu atomii aşa cum o făceau chinezii...”, iar 
Carola Giedon-Welcker spunea: „Pentru Brancusi, miracolul ţâşnea din pulberea vieții 
de fiecare zi”. 


Rezumatul temei 

Din punct de vedere cronologic, pasiunea pentru fotografie este însă mult mai 
veche. Primele informaţii şi dovezi despre legătura cu fotografia datează din 1900, pe 
vremea când era bursier la Craiova. Atunci a executat un bust după Laocoon, care i-a 
adus o medalie de bronz. Brâncuşi a păstrat permanent o fotografie a acestui bust în 
atelierul său, drept mărturie a începuturilor sale. 


Obiectivarea stadiilor 

Cât de atent era Brâncuşi cu evoluţia şi stadiile prin care treceau operele sale 
aflăm dintr-o scrisoare din primăvara lui 1936, adresată maharadjahului Indiei: „O să vă 
dau fotografiile păsărilor mele, datate, de la prima şi până la ultima (...) Diferenţele 
dintre ultimele mele păsări nu prea apar în fotografii. Fiecare este totuşi rodul unei 
inspiratii inedite, fiind independentă de cea care a precedat-o”. Tocmai aceste precizări 
evidenţiază importanţa pe care Brâncuşi o acorda obiectivării în procesul de creaţie. Iar 
pentru a fi mai bine înţeles, părintele sculpturii moderne scria: „Înălţimea păsării nu 
înseamnă nimic în sine. Proportiile intime ale obiectului fac totul. (...) Ultimele păsări 
ale mele, cea neagră şi cea albă, sunt cele în care m-am apropiat cel mai mult de măsura 
exactă”. 


Fotografia, instrument de investigare 
De altfel, la Brâncuşi fotografia devine un instrument inedit. Pentru el 
construcția unei opere trebuie să înceapă cu analiza locului în care va fi ridicată 


lucrarea. Astfel, este cunoscută dorinţa de a construi o Coloană locuibilă în Central Park 
din New York (1926), pe care, într-o scrisoare, o descrie astfel: „Am început studiul la 
Coloana fără sfârşit pe care mi-o închipui înaltă de 400 metri. Dacă va putea fi realizată 
în oţel inoxidabil polisat, va fi una din minunile lumii.” Pentru aceasta este nevoie de 
fotografie, spune artistul „Un monument depinde întotdeauna de locul anumit pe care-l 
alegi şi de cum va răsări sau va apune soarele deasupra lui, de însăşi materia 
înconjurătoare... De abia atunci, având aceste date (perspective, fotografiate la 
diverse ore şi luate din diverse unghiuri), iti poţi alege materialele şi poți să studiezi 
formele — care vor trebui să se lege perfect cu natura — şi să îi fixeze monumentalitatea”, 
conchide artistul. 


Punerea în scenă 

Despre regia de lumină din Templul Eliberării, Henri-Pierre Roche afirmă în 
lucrarea Brâncuşi — inventatorul sculpturii moderne: „fără uşi şi ferestre, cu o intrare 
subterană”, şi în interior „un aranjament aşa încât Pasărea de aur să fie luminată din plin 
de soarele amiezii, prin deschizătura circulară din plafon, într-o anumită zi sacră a 
anului”. Aceasta ne aminteşte, fără îndoială, de vechii egipteni care le arătau initiatilor 
lor, la o dată precisă a anului, o zeiță din bazalt negru care-şi făcea apariţia in lumina 
soarelui ce pătrundea în templul întunecat: o punere în scenă care poate fi văzută şi 
astăzi în templul zeiţei Bastet, de la Karnak”. 


Funcţiile fotografiei la Brâncuşi 

Funcţia de promovare. Principalul scop ar fi promovarea operei în afara 
Parisului. 

Funcţia de documentare. Referitor la acest aspect Veronica Marinescu (în 
articolul „Întâlnirea cu Brancusi—fotograf la Muzeul Naţional de Artă”— Curierul Piaţa 
artei) afirmă: „Atent la modul în care publicul îi recepta lucrările, Brâncuşi a răspândit 
în lume imagini ale lucrărilor sale în diferite variante. Mai mult decât atât, cercetătorii 
au demonstrat faptul că Maestrul îşi documenta creaţia cu ajutorul fotografiei, imaginile 
constituind o ocazie de a înregistra vizual lucrarea finită, dar şi un mijloc de a obiectiva 
stadiile de creaţie ale unei lucrări sau de a stabili locul acesteia în cadrul creaţiei sale”. 


Fotografia, manifest vizual 

În toate lucrările, Brâncuşi îşi exprimă viziunea asupra operei sale prin 
intermediul compoziţiei, a încadrării şi reglării luminii. Fotografiile sale ne îngăduie să 
percepem mai bine spaţiul, strâns legat de sculptură. Uneori, fotograful este prezentat în 
fotografia sa. 

Pentru a vedea cât de importantă era fotografia pentru Brâncuşi mai trebuie spus 
că locul de amplasare al „Coloanei fără de sfârşit” din Târgu Jiu este ales după ce 
Maestrul se duce la fata locului, alege şi studiază terenul, apoi întocmește 
amplasamentul pornind de la o fotografie pe care schiteaza cu creionul viitoarea 
poziţionare a Coloanei. 


Aspecte tehnice 

Brâncuşi folosea o cameră cu burduf şi negative din sticlă. Avea un suport cu 
cremalieră, o cameră Thornton Pickard 13 x 18, prevăzută cu un obiectiv cu focalizare 
250, un burduf şi o cameră mare demontabilă 20 x 25. 


Concluzii referitoare la subiectul abordat 

În loc de concluzii ne limităm să cităm din Renzo Piano, autorul Centrului 
Pompidou din Paris, cel care s-a ocupat de reconstituirea atelierului artistului conform 
dorințelor exprimate în testament: „Aproape că ar trebui să-ţi scoţi pălăria şi incaltarile 
când intri în acest loc nu numai din punct de vedere fizic, ci şi spiritual. Ceea ce privim 
este unitatea unei opere, este visul unui om”. Al omului care a reinventat sculptura, 
folosind fotografia pentru a-şi argumenta căutările, sau poate pentru a ne lăsa să 
descoperim mai uşor „rodul inspiratiilor inedite”. 


Tema 6 
Singurătatea fotoreporterului freelancer (liber-profesionist) 


Introducere 

O cale mai aparte de a exercita profesia de fotoreporter este cea de freelancer 
(pentru unii fotoreporter profesionist). Nu ai niciun contract cu nimeni, nu ai nici măcar 
un angajator. Depinzi doar de etapele pe care le parcurgi în căutarea imaginilor care te 
vor răsplăti cu glorie. De cele mai multe ori, te afli în competiţie cu tine însuţi, 
încercând să îi egalezi, uneori căutând chiar să-i întreci, pe maeştrii lucrului cu memoria 
luminii. 


Obiectivul lectiei 

Eticheta de fotoreporter freelancer se aplică oricărei persoane care reuşeşte să-şi 
câştige existenţa din această profesie. A fi posesorul unui aparat fotografic performant şi 
a-ţi face plăcere să surprinzi realitatea aşa cum e ea nu sunt condiţii suficiente pentru a 
deveni fotograf profesionist. Pentru a reuşi ca liber-profesionist, un fotoreporter trebuie 
nu numai să producă materiale excelente din punct de vedere tehnic şi al conţinutului, ci 
şi să fie un om de afaceri priceput. 


Rezumatul temei 

De regulă, fotografia produsă pentru presă poate fi împărţită în câteva categorii 
principale: fotografie de presă (eveniment), fotografia de reportaj şi fotografia 
ilustrativă pentru susținerea unui material care urmează să fie publicat. Această 
clasificare o întâlnim la mai multi autori. Datorită evoluţiei permanente a specializărilor 
— să nu uităm că la început fotografia acoperea toate genurile — imaginile realizate de 
freelanceri pot fi atribuite oricărui gen din fotografia produsă pentru presă. Astfel, în 
cazul fotografiei de presă, imaginea rezumă un eveniment într-o singură imagine. O 
bună fotografie de presă trebuie să fie o comprimare a unui fapt important, devenit 
eveniment de presă. Imaginea trebuie să fie memorabilă şi să-l determine pe cel care o 
priveşte să citească şi articolul. 

Prospectarea permanentă a pieţei este desigur o necesitate pentru fotoziariştii 
liber-profesionisti. Pentru unii, a fi in contact înseamnă, aşa cum declara Silvia Rădan, 
să citeşti interviul lunar din „Practical Photography”, „în care fie că era prezentată 
povestea de succes a unui fotograf profesionist, fie că erau dezvăluite tainele unei 
fotografii sau fotoreportaj ce a obţinut vânzări remarcabile”. În cazul în care doreşti să 
pătrunzi pe o piaţă, trebuie să cunoşti specificul publicațiilor din acea zonă. Acest lucru 
presupune o specializare pe genuri precum călătorie, artă, ştiinţă, vânătoare şi pescuit, 
arhitectură etc. Specializarea vine ca urmare a nevoii de a publica într-o anumită revistă, 
cu un specific aparte. Pentru a vedea cum decurg lucrurile într-un caz concret, vom 
apela la experienţa trăită de autoarea amintită, Silvia Radan — una din puţinele, dacă nu 
cumva singura, femei fotoreporter freelancer din România: „Cum munca de fotoreporter 
independent poate fi destul de singuratică, am luat decizia de a mă alătura unor 

organizaţii de specialitate. Prima dintre ele a fost faimoasa şi foarte engleza «Royal 
Photographic Society» (RPS). Pe lângă o revista lunară ce prezenta toate noutăţile din 
domeniul fotografiei, RPS oferea consultaţii, sfaturi (fie legate de partea tehnică a 
fotografiei, fie de cea legală), organiza expoziţii şi ieşiri tematice pe teren (excursii foto, 
coordonate de un senior RPS). De cum am devenit membru al Societăţii, am fost 
invitată să particip la o întâlnire de bun venit şi sfătuită să-mi aduc şi portofoliul cu 
mine. Abia sosisem din Taşkent, aşa că am făcut o selecţie de vreo 10-12 imagini din 
Asia Centrală, dar şi din India, şi am plecat către sediul RPS, care era în Bath, la vreo 
500 km de Londra. Într-o sală micuță, în jur de 15 noi membri şi-au prezentat 
portofoliile, care au fost proiectate pe un ecran mare şi comentate de unul dintre 
fotografii cu experienţa ai RPS. Întregul proces a ţinut cam două ore şi a fost cât se 
poate de educaţional. O parte din fotografiile ce mie nu-mi spuneau nimic au fost 
lăudate, în special pentru meritele tehnice (compoziţie, focalizare, expunere), iar o altă 
parte, care mie mi s-au părut interesante, au fost aspru criticate, ca fiind «incorectey»”. 


Sfaturi pentru editarea fotografiilor de presă 

Editarea presupune un proces de selecţie a imaginilor obţinute cu ocazia unui 
eveniment important sau a unei întâmplări mai puţin semnificative. Aşadar, editarea 
reprezintă într-un fel „cheia succesului” pentru a fi publicat. 

În cazul fotoziaristilor liber-profesionisti, întrucât ei sunt cei care propun 
subiectele, trebuie să aibă în vedere numărul imaginilor trimise redacţiei în vederea 
publicării. Ca regulă generală (evident că este în funcție de specificul fiecărei publicaţii: 
număr de pagini, întinderea unui subiect, importanţa materialului etc.), este bine să fie 
trimise minimum 5-6 imagini şi maximum 12-15. În cazul în care numărul este prea 
mic, editorul de imagine va trage concluzia că fotoreporterul nu deţine material suficient 
sau că este neprofesionist. 


Concluzii referitoare la subiectul abordat 


Foametea, schimbările sociale, cutremurele, alegerile din cine ştie ce colt de 
lume amenințate de violenţă, conflictele, retrasarea graniţelor, mişcările populare de 
rezistenţă sau tensiunile generate de situaţii aberante se află în prim planul agendei de 
ştiri. Toate acestea sunt motive pentru a căuta oameni dispuşi să plece oriunde, oricând. 
Ce lecţie de viaţă, ce pregătire anume, ce studii au aceştia. Dacă ar fi să vă aflaţi într-un 
moment de asemenea factură v-aţi încumeta. 

Ei bine, în afara fotoreporterilor angajaţi fie ai agenţiilor de presă, fie ai unor 
publicaţii există şi un gen aparte de profesionişti ai imaginii. Ei sunt cei care încearcă să 
se adapteze într-un mod anume condiţiilor specifice din epoca noilor media. Insotiti de 
aparatele de fotografiat şi de calculatorul personal, cu ajutorul căruia pot accesa o lume, 
ei sunt cei care dezvăluie permanent o lume pe care nu multi ar avea posibilitatea să o 
vadă. 


Tema 7 
Momente importante din istoria fotografiei de presă 


Introducere 

„Fotografia de presă are o istorie lungă şi incomodă în jurnalismul occidental”, 
consideră Karin E. Becker în studiul ,,Ascendenta si descendența simultană a 
fotojurnalismului — un studiu de caz al culturii populare şi presei occidentale”, prezentat 
la seminarul Journalism and Popular Culture. 

Obiectivul lectiei 

Capitolul tratează chestiuni de evoluţie istorică a fotografiei în presă, punând 
accent pe anumite momente relevante din derularea evenimentelor şi conturarea unor 
standarde de profesionalism. Desigur, în funcţie de opiniile autorilor studiati, există un 
număr mare de puncte de vedere. Întrucât nu este cazul să se ajungă la o convergenţă a 
situaţiilor relatate, ne-am mărginit să prezentăm câteva publicaţii care au contribuit 
hotărâtor la „fundamentarea standardelor în fotografia de presă”. 


Rezumatul temei 

Apariţia articolului ilustrat de presă a fost aproape contemporană cu invenţia 
fotografiei. Prima revistă săptămânală care a dat întâietate fotografiei în faţa textului a 
fost „The Illustrated London News”, fondată în 1842. A fost, bineînţeles, copiată de alte 
titluri importante ale vremii — ,,L’ Illustration” (Paris), „Illustrirte Zeitung” (Leipzig), 
„Harper's Weekly” (New York) şi multe altele. 

În 1934, editorul american Henry Luce scria: ,,As vrea să public o revistă care 
să vadă viata, să vadă lumea, să fie martora marilor evenimente ale omenirii; să 
privească feţele celor săraci şi gesturile celor mândri; să vadă lucruri neobişnuite — 
maşinării, armate, umbre în junglă şi pe lună; să vadă lucrările omului — picturile sale, 
zgârie-norii, descoperirile; să vadă lucruri la mii de kilometri depărtare, lucruri 
ascunse în spatele zidurilor sau înăuntrul caselor, lucruri periculoase ce au să vind; 
femeile iubite de bărbaţi şi copiii lor; să vadă şi să se bucure văzând, să vadă şi să 
rămână inmarmurita; să vadă şi să ia aminte”. Doi ani mai târziu, Luce scotea primul 
număr al revistei Life. 


Publicaţii de renume 

„Life”. Convins că fotografiile nu sunt doar simple ilustraţii, ci pot relata un 
eveniment sau o întâmplare, Henry Luce a dat viaţă primei reviste de fotoreportaj din 
SUA, care a rămas un simbol în lumea presei scrise. Chiar de la primul număr, „Life” a 
publicat, pe cinci pagini, un fotoreportaj al lui Alfred Eisenstaedt, renumit fotoreporter 
de origine poloneză. 

„Aperture”. Deşi fondată, printre alţii, de fotografi de artă ca Manor White, Ansel 
Adams şi Dorothea Lange, şi considerată o revistă de fotografie artistică, „Aperture” 
publică adesea fotoreportaje. Încă de la primele ediţii, din 1952, revista a promovat 
materialele unor fotoreporteri celebri ca Sebastiao Salgado, Eugene Smith sau Martin 
Parr. Unul dintre cele mai memorabile fotoreportaje din „Aperture”, apărut relativ 
recent, în numărul 163 din primăvara lui 2001, a fost „Exodus: Migrations Against All 
Odds”, de Sebastiao Salgado, unul dintre cei mai remarcabili (şi cei mai publicaţi) 
fotoreporteri ai lumii. De-a lungul a 19 pagini, fotoreportajul său prezintă oamenii, în 
special copiii, lumii a treia, migrând dintr-un oraş în altul, dintr-o ţară în alta, în căutare 
de apă, hrană sau viata. Imaginile sale alb-negru, şocante prin conţinut şi impresionante 
ca tehnică şi compoziţie, sunt completate, pe lângă explicaţiile foto detaliate, şi de 
statisticile unor organizaţii umanitare de genul: „Aproape un miliard de oameni vor intra 
în secolul 21, fără să fie în stare să citească o carte sau să-şi semneze propriul nume” 
(raport UNICEF 1999). 

„Eight”. În ultimul deceniu, câteva reviste şi website-uri au încercat revigorarea 
fotoreportajului, iar unele chiar au reuşit. „Eight” este una dintre ele. În primul număr, 
din iunie 2002, Jon Levy, editorul revistei, scria: „Eight este o revistă de fotoreportaj, 
menită povestirilor: povestiri ce provoacă si inspiră modul în care vedem lumea; 

povestiri ce dezvăluie sentimente, emoții; povestiri ce informează; povestiri ce pun 
întrebări şi relevă noi puncte de vedere”. 

„Eight” a fost şi rămâne o revistă a fotoreporterilor, pentru fotoreporteri. Desi 
abordează subiecte socio-politico-culturale, prezentate în stil pur jurnalistic, inițial 
concepute pentru public, „Eight” nu şi-a găsit încă locul în standurile chioscurilor de 
presă, fiind distribuită doar abonaților. Neavând nicio susţinere financiară, primele 
numere au fost alcătuite din contribuţii donate de fotoziarişti, şi nu dintre cei care căutau 
să se lanseze, ci dintre cei bine cotati, care au văzut în ,,Eight” o întoarcere la vremurile 
bune. În plus, niciunul din materialele publicate nu a conţinut vreo tăietură sau adăugire 
editorială, ci a apărut aşa cum a fost el realizat de către autor. 


Concluzii referitoare la subiectul abordat 


„Folosirea frecventă şi lipsită de restricţii a fotografiei în ziare şi revistele 
ilustrate contravine într-o oarecare măsură propriului scop, din câte s-ar putea presupune 
— acela de informare”, afirma în 1938 William Taft, autorul „Istoriei fotografiei din 
America”. $1 tot el preciza: „Asemenea publicaţii sunt răsfoite fără atenţie, cititorul se 
uită în trecere la o fotografie — se uită, dar nu vede şi nu gândeşte — şi trece la 
următoarea, făcând acelaşi lucru, după care aruncă ziarul deoparte — un album cu poze 
fără prea mare scop sau rațiune de a exista”. 


Tema 8 
Aparatul de fotografiat. O uzină într-o cutie... 


Introducere 

Vom aborda fotografia din punct de vedere tehnic; vom descoperi aparatul 
(camera) de fotografiat, obiectivele, materialele fotosensibile, suporturile digitale... 
tocmai pentru a putea înţelege şi cunoaşte cum se realizează „restituirea” luminii, 
captarea momentului, redarea spaţiului. 


Obiectivul lectiei 

Familiarizarea cu tehnica. Un lucru în acelaşi timp plăcut, însă uneori ignorat. 
Explicaţia ar putea fi furnizată de „crezul” individual — „ştiu eu”. De fapt, cine nu ştie să 
„apese pe un buton”. În realitate, până şi acest lucru se face în trepte. La fel şi învăţarea. 
Fotografii diferite, ale aceluiaşi subiect, pot produce impresii diferite. 


Rezumatul temei 

Dezvoltarea camerei obscure a avut o evoluţie dinamică, deşi în fond a fost şi a 
rămas un fel de cutie. 

Momente importante în evoluţia fotografiei. Interesul pentru camera obscură 
a crescut odată cu anunţarea de către Dauguerre, în 1839, într-o şedinţă a Academiei de 
Ştiinţe a Franţei, a unui procedeu prin care se putea obţine o imagine stabilă cu mijloace 
tehnice. În 1826, Nicéphore Niépce, tot un francez, a reuşit, punând într-o cameră 
obscură, în locul în care se forma imaginea, o placă de cositor dată cu un strat de bitum 
de Iudeea, să obţină innegrirea ei sub acţiunea luminii. După ce a expus-o bună bucată 
de timp, Niépce a „developat” placa folosind esenţă de lavandă. Prima fotografie a fost 
făcută aşadar cu o cameră obscură — numită de Niépce „un fel de ochi artificial” — deşi 
proprietatea de fotosensibilitate a sărurilor de argint fusese dovedită încă din 1727, de 
către fizicianul Schultze. 

Evoluţia aparatului de fotografiat. În ciuda evoluţiei tehnologice din ultimele 
decenii, funcțiile de bază ale unui aparat foto au rămas aceleaşi: corpul (camera) 

aparatului foto păstrează mecanismele — probabil că peste ceva ani vom aminti la fel ca 
în istoricul prezentat şi de filmul de 35 de milimetri, pentru că suporturile digitale sunt 
deja la moda — obturatorul, dispozitivul care permite luminii să pătrundă in camera. 

Criterii de clasificare. La clasificarea camerelor foto, principalul criteriu îl 
reprezintă sistemul de vizare. Acesta se referă la locul prin care privim atunci când 
încadrăm imaginea. Din acest punct de vedere, aparatele de fotografiat se împart în: 

— aparate de fotografiat cu sistem de vizare indirect; 

— aparate de fotografiat cu sistem de vizare direct. 

- aparatele de fotografiat cu sistem de vizare reflex. Cunoscute ca SLR, de la 
acronimul cuvintelor „single lens reflex” din limba engleză. Numele se referă la faptul 
că fotografiem ce vedem prin vizor. 

Un alt criteriu după care se face clasificarea camerelor obscure se referă 
formatul de expunere. 

Elemente constructive ale aparatului fotografic. Orice aparat de fotografiat, 
indiferent de varianta constructivă, este conceput pentru a rezolva următoarele: 

— Încadrarea subiectului; este vorba de sistemul de vizare; 

— Reglarea claritatii sau punerea la punct a distanţei; 

— Reglarea cantității de lumină care intra în aparat. Diafragma; 

— Reglarea timpului de expunere. Timpul de expunere se stabileşte cu 

ajutorul obturatorului; 

— Sistemul de ghidare şi de transport pentru film. Numai pentru aparatele 

clasice. 


Concluzii referitoare la subiectul abordat 

Dacă intri într-un magazin specializat, vei descoperi o gamă extrem de variată de 
tipuri, de modele, de fabricanți. Nici nu mai contează foarte tare. Importante sunt 
caracteristicile tehnice. Care sunt performanţele şi de ce sunt în stare aparatul şi 
obiectivul fotografic. 


Tema 9 
Obiectivele fotografice — „ochiul care decupeaza” 


Introducere 

Pentru a înţelege ce rol are obiectivul aparatului de fotografiat, felul în care 
influenţează imaginea finală, principalele criterii de clasificare, precum şi avantajele şi 
dezavantajele obiectivelor, în funcţie de situaţie, vă propunem să parcurgeti tema 
denumită generic „ochiul care decupează”. 


Obiectivul lectiei 

Rolul obiectivului este acela de a „capta” imaginea, de a o „comprima”, pentru 
ca mai apoi să o „proiecteze” în planul decupării din spatele aparatului. 

Obiectivul, compus din mai multe lentile — uneori şi 15, în funcţie de distanţa 
focală — este montat într-o tub cilindric, în interiorul căruia se găseşte obturatorul, care 
permite închiderea accesului luminii în camera obscură cu ajutorul unui sistem de lame 
de oţel innegrite (de regulă). Tot obturatorul cuprinde şi o diafragmă în formă de „ iris”, 
care permite reglarea fluxului luminos ce pătrunde în aparat. 


Rezumatul temei 
Calitatea unei fotografii depinde în primul rând de calitățile sau deficienţele 
obiectivului. Rolul obiectivului este acela de a proiecta imaginea subiectului ce va fi 

imortalizat. La începutul erei fotografice, pentru a reuşi ca imaginea să se formeze exact 
în planul sticlei mate, distanţa obiectiv-sticlă mată trebuia să fie variabilă în anumite 
limite: cu cât subiectul era mai apropiat, obiectivul trebuia plasat mai departe de sticla 
mată. Pentru aceasta obiectivul era fixat într-un sistem care permitea mişcarea înainte- 
înapoi a obiectivului, fapt ce înlesnea realizarea clarităţii. In etapa următoare se 
acoperea obiectivul cu un căpăcel opac. Apoi se înlocuia sticla mată cu o casetă 
conţinând o placă, după care se realiza „expunerea” — depărtând pentru scurt timp 
capacul obiectivului. Caseta era scoasă, developată, fixată. După uscare, placa de sticlă 
se copia prin mărire. 

Cerinţa fundamentală a oricărui obiectiv fotografic o reprezintă redarea cu 
maximum de precizie a subiectului. Principalele caracteristici ale obiectivului foto sunt: 
distanţa focală, luminozitatea, unghiul de cuprindere (unghiul de câmp, după unii autori, 
iar după alţii unghiul de vizare) şi puterea de separație. 


Noţiuni elementare de optică 

Natura luminii. E suficient să reamintim că fotografie înseamnă „scriere cu 
ajutorul luminii”. Tocmai de aceea e bine să facem câteva precizări. Lumina este o 
radiaţie electromagnetică, de aceeaşi natură cu undele hertziene (undele radio — este 
cazul să evidentiem că ulterior legătura dintre unele radio şi undele de lumină a dat 
naştere cinematografiei şi televiziunii). Lumina se propagă în vid cu o viteză de 300.000 
de kilometri pe secundă, iar în medii transparente (apă, sticlă) cu 200.000 de kilometri 
pe secundă. Caracteristicile luminii sunt: lungimea de undă şi frecvenţa. 

Domeniul vizibil. Ochiul omenesc este sensibil la o gamă restrânsă de radiaţii. 
Este vorba de „domeniul vizibil” situat între 400 de nanometri — nanometrul fiind a 
milioana parte dintr-un milimetru — şi 800 de nanometri. 

Sensibilitatea ochiului. Pentru radiaţiile de la extremităţile spectrului 
sensibilitatea este foarte mică, în timp ce pentru centrul zonei ochiul atinge maximum 
de sensibilitate. Diferitelor lungimi de undă le corespund senzaţii de culoare diferite 
începând cu roşu (800 de nanometri) şi terminând cu violet (400 de nanometri). 

Procesul văzului. Lumina de la obiectele înconjurătoare este reflectată 
pătrunzând prin cornee. Din punct de vedere al cantităţii, fasciculul luminos este reglat 
din punct de vedere a cantităţii de iris, care se închide sau se deschide sub influenţa 
luminii, micşorând sau mărind orificiul central, pupila. Fasciculul luminos ajunge apoi 
la cristalin (un fel de lentilă convergentă) care proiectează imaginea pe retină. 

Centrii optici funcţionează ca adevărate „centre de prelucrare de date”, care 
„interpretează” cele văzute, corectează informaţiile, stabilesc proporţiile, dimensiunile. 
Prin lungul proces de evoluţie, ochiul a dobândit o capacitate deosebită de adaptare la 
condiţii dintre cele mai diferite: lumină, întuneric, răsărit, ceață, apus, crepuscul. 

De fapt, ochiului îi trebuie puţine elemente ca să identifice un obiect. Memoria 
vizuală, imaginaţia, suplinesc elementele lipsă. „Ernst Gombrich, referindu-se, în 
culegerea sa de articole Meditations on a Hobby Horse (1978), la psihologia animalelor, 
arată că nu este nevoie decât de o imagine minimală („minimum image”) ca să 
declanşeze o reacţie specifică. De fapt, recunoaşterea unui obiect reprezentat într-o 
imagine în forma sa cea mai generalizată este un act intelectual, de gândire. 


Elementele caracteristice ale opticii fotografice 

Din punct de vedere geometric, o lentilă este caracterizată prin: diametru, 
curbura suprafeţei şi grosimea lentilei. Caracteristicile optice au fost şi vor fi subiect 
pentru multe lucrări. 

După felul în care se comportă fata de un fascicul de raze, lentilele pot fi: 

— convergente — razele care ajung şi trec prin lentilă sunt concentrate. Sunt mai 

groase la mijloc şi mai subţiri la margine; 

— divergente — fascicolul de raze care ajunge se împrăştie după ce a trecut prin 

lentilă. Sunt subţiri la mijloc şi groase pe margine. 

Deoarece imaginile furnizate de lentile sunt nesatisfăcătoare, obiectivele 
fotografice au în componenţă grupuri de lentile convergente şi divergente. 

Axa optică. Orice lentilă sau obiectiv are o axă optică. Acesta se găseşte în 
centru. Pe axa optică a obiectivului se găseşte elementul cel mai important al unei 
lentile sau obiectiv, focalul. 

Focala. Distanţa dintre focar şi lentilă este constantă şi este mărimea cea mai 
importantă. Este definită ca intervalul dintre focal şi planul principal al filmului. 

Luminozitatea. Cu cât un obiectiv este mai luminos (permite luminii să-l 
străbată cu cât mai puţine pierderi) cu atât el este mai valoros. Ani la rând această 
caracteristică a fost o provocare pentru opticieni. Tendinţa a fost de a obţine o 
luminozitate cât mai apropiată de valoarea 1. Aparatele de calitate sunt dotate cu 
obiective normale (focală — 50 de milimetri) şi cu luminozitate de f=1,4. Firmele 
producătoare au reuşit să producă şi obiective cu luminozitate f=1, însă sunt foarte 
scumpe. 

Aberatiile lentilelor. O lentilă, oricât ar fi de bine prelucrată, nu va produce o 
imagine perfectă. În acest caz, se afirmă că avem de-a face cu aberaţii. O parte din 
acestea pot fi corectate fie prin gruparea lentilelor într-o succesiune care să compenseze 
trecere luminii, fie prin compoziţia materialelor din care sunt făcute obiectivele. 

După felul în care se manifesta aberatiile, acestea se pot clasifica astfel: 

— aberaţii geometrice; 

— aberaţii cromatice. 

Principalele tipuri de aberaţii geometrice sunt: 

—aberatia de sfericitate — razele de pe marginea obiectivului sunt focalizate 

diferit faţă de cele care trec prin centrul lentilei; 

— coma — imaginea unui punct situat mai spre marginea formatului prezintă o 

aureolă excentrică, asemănătoare cu coada unei comete; 

— curbura câmpului (aplanetismul) — imaginea nu se formează într-un plan, ci pe 

o suprafaţă curbă; 
— distorsiunea — cunoscut în practică sub denumirea de „efect de pernă” sau 
„efect de butoi” în funcţie de direcţie; 

— astigmatismul — lipsa de punctualitate. Focalizarea diferită a razelor verticale 

fata de cele orizontale. 


Clasificarea obiectivelor după distanţa focală 

Din acest punct de vedere, obiectivele pot fi clasificate: 

— obiective cu distanţă focală mică (,,grand-angulaire” în franceză, sau 
„weitwikel” în germană). 

— obiective cu distanţă focală normală. Unghiul de cuprindere al acestor 
obiective se situează în jurul valorii de 45-47 de grade. 

— obiective cu distanţă focală mare. 

— Zoom-ul. Un obiectiv pe care îl putem considera „la modă” 

multe generaţii de fotojurnalişti. 


„ dorit de foarte 


Concluzii asupra temei tratate 
Indiferent de preţul său, ori de modelul aparatului de fotografiat, obiectivul 
reprezintă „ochiul care decupează”, iar atunci când vine vorba de alegere trebuie judecat 

foarte bine. Obiectivul, împreună cu simţul estetic şi dorinţa de a realiza imagini cât mai 
bune, este cel care decupează imaginea. Cândva existau fotografi care utilizau doar un 
singur obiectiv. Astăzi este nevoie de o gamă de obiective pentru a putea surprinde 
realitatea într-o diversitate cât mai mare. 


Tema 10 
Expunerea fotografică 


Introducere 

În general, fotojurnalistii au la dispoziţie aparate de fotografiat performante. Ei 
bine, oricare dintre cei aflaţi în situaţia de a merge să realizeze un material pentru a fi 
publicat şi-a pus la începutul carierei aceleaşi întrebări: ce timp de expunere şi ce 
diafragmă ar trebui să folosesc pentru a obţine o imagine perfectă? 


Obiectivul lectiei 

Atunci când vorbim de expunerea fotografică, ar trebui să începem cu întrebarea 
generală „ce dorim să transmitem prin fotografia pe care o vom realiza?”. Pentru aceasta 
suntem suficient de bine pregătiţi. Cunoaştem care sunt caracteristicile aparaturii pe care 
o folosim. Sau, pur şi simplu, apăsăm pe butonul declanşator urmând a vedea ulterior ce 
am obţinut. 

Nu de puţine ori, am observat că răspândirea aparatului de fotografiat compact 
(pentru mase) a creat o „iluzie a cunoaşterii”. Posesorii acestor aparate nu consultaseră 
niciodată prospectul, în care sunt suficiente informaţii pentru a înţelege cum trebuie 
reglat, în funcţie de situaţie, mai mult chiar, nici măcar nu ştiau dacă îl mai au. 


Rezumatul temei 

Pentru a înţelege care sunt relațiile dintre diafragmă şi timp de expunere trebuie 
să experimentăm. Să realizăm multe fotografii, iar fotografia digitală ne ajută în acest 
domeniu. Nu este suficient să deschidem diafragma la maximum şi să compensăm 
timpul de expunere pentru a păstra constantă cantitatea de lumină, ci trebuie să decidem 
abia după analizarea imaginilor obţinute cum am făcut şi ce a ieşit. 

Majoritatea aparatelor foto — excepţie cele point-and-shoot oferă minimum două 
opţiuni de setare care să asigure o expunere corectă. 

Combinarea deschiderii diafragmei cu timpul de expunere 

În funcţie de condiţiile de iluminare, de obiectivul utilizat, de distanţa focală, de 
materialul fotosensibil folosit — în cazul aparatelor analogice, de ceea ce dorim să 
obţinem trebuie să reglăm mărimea diafragmei şi viteza obturatorului. Cu cât alegem o 
deschidere mai mare a diafragmei (valoare numerică mică — întrucât este invers 
proportional), cu atât trebuie să scadă timpul de expunere (valoare numerică mare — tot 
invers proporţional). Invers, cu cât obturatorul este deschis un timp mai îndelungat, cu 
atât este necesară o deschidere mai mică a diafragmei. O multitudine de combinaţii de 
deschideri ale diafragmei cu viteze de închidere a obturatorului vor duce la rezultate 
diferite. În cazul nostru, este bine să reuşim să înţelegem echivalentele expunerii, 
întrucât este foarte important ca în funcţie de situaţie să aplicăm o anume „reţetă de 
expunere” — cu sau fără profunzime de câmp, de fotografie cu subiect „îngheţat” sau in 
mişcare etc., în aşa fel încât expunerea materialului fotosensibil să fie corectă. 

Modul manual. Toate aparatele de fotografiat moderne au un exponometru 
încorporat — un aparat care măsoară luminozitatea. Va trebui să reglăm deschiderea 
diafragmei şi viteza obturatorului (timpului de expunere) până ce vom obţine o 
combinaţie care să fie corectă. 

Modul semiautomat. Prin anii 1980, mai toţi producătorii de aparate de 
fotografiat au început să pună în vânzare camere care dispuneau de un mod de 
funcţionare în care trebuia reglat doar timpul de expunere sau doar diafragma. Aparatul 
răspundea în mod automat prin ajustarea celuilalt parametru. 

Modul programat. Aparatele din ziua de azi oferă un mod de lucru complet 
automat, marcat de obicei prin litera „P”, pentru expunerea programată. Prin selectarea 
acestui mod de lucru, computerul va selecta deschiderea diafragmei şi timpul de 
expunere pentru a obține expunerea corectă. 

Programe speciale, în funcţie de subiect. Majoritatea camerelor din clasa celor 
mai bune aparate de fotografiat este dotată cu programe specifice anumitor tipuri de 
subiect: portret, sport, peisaj, macrofotografie. 

În cazul imaginilor din sport, computerul este programat să opteze pentru o 
variantă în care timpul de expunere este foarte redus, iar diafragma are o deschidere 
mare. 

Pentru programul peisaj — in care se doreşte o profunzime de câmp mare — se 
aleg valori mari pentru diafragmă, respectiv o deschidere mică a irisului şi un timp de 
expunere scurt. 

La programele de portret sunt favorizate deschideri moderate ale diafragmei. 
Aceste programe selectează combinaţia ideală pentru diafragmă şi acea viteză de 
deschidere a obturatorului care ar fi alese de un fotograf cu experienţă. 

Legătura dintre mişcare şi viteza obturatorului. Viteza de închidere- 
deschidere a obturatorului este decisivă pentru felul în care mişcarea va fi redată pe 
film. De regulă există două opţiuni. Prima este ,,inghetarea” subiectului prin utilizarea 
unui timp de expunere scurt. Atenţie! Este în funcţie de viteza subiectului, astfel încât 
este dificil de dat nişte parametri exacti. 

Profunzimea imaginii şi deschiderea diafragmei. Adesea fotojurnalistii 
utilizează o tehnică de surprindere a realităţii, bazată pe o schemă simplă. Deschid 
diafragma la maxim (valori sub 4), corelează timpul de expunere în funcţie de condiţiile 
de iluminare şi obţin o imagine „fără profunzime de câmp”. Adică zona de redare a 
claritatii este concentrată pe subiect, iar ceea ce se află în fata şi în spatele subiectului 
apare neclar. Avantajul teribil al acestei metode constă în faptul că „decupajul” 
subiectului şi mesajul pe care dorim să-l transmitem au un impact maxim. 


Concluzii asupra temei tratate 

Expunerea fotografică a reprezentat fără îndoială unul din „nodurile gordiene” 
ale fotografiei. Ce fel de combinaţie să alegi pentru a obţine imaginea perfectă. Nu doar 
din punct de vedere tehnic, ci şi din punct de vedere al comunicării vizuale. Ce este mai 
bine să alegi: prioritatea pe timp de expunere sau prioritatea pe diafragmă? Şi, în acest 
caz, cum va reflecta lipsa de profunzime de câmp ceea ce am dorit să imortalizăm? 


Tema 11 
Camera obscură digitală 


Introducere 

Multe lucruri referitoare la aparatele foto digitale sunt asemănătoare, uneori 
identice, cu cele aparatelor analogice (clasice). Despre asemănări putem spune: toate 
aparatele foto au obiective fotografice, vizoare prin intermediul cărora putem încadra 
imaginea, la fel cum toate au butoane declanşatoare. 

Diferențe importante 

Cum funcţionează, de fapt, camera digitală? Care sunt avantajele acestei noi 
tehnologii şi de ce câştigă din ce în ce mai mulţi adepţi? Construcţia camerei şi, mai 
ales, modul în care se fotografiază constituie principalele cerinţe de care are nevoie un 
fotoziarist contemporan. 


Obiectivul lectiei 

Studiul, şi mai ales, descoperirea facilitatilor de lucru vor determina o seamă de 
pasionaţi ai domeniului să înţeleagă mai bine cum pot folosi avantajele unui DSLR. Se 
întâmplă adesea ca nenumăratele funcţii cu care este dotat aparatul să nu fie utilizate 
niciodată. Tocmai de aceea, familiarizare cu noile facilităţi va permite o concentrare pe 
imagine, evident cu toate avantajele care rezultă: libertatea totală în ceea ce priveşte 
creaţia şi calitatea impecabilă atunci când vine vorba de produsul finit. 


Rezumatul temei 

O cameră digitală are — după cum am precizat deja — foarte multe în comun cu o 
cameră foto tradițională. Dacă privim modul de intrare a luminii în cameră vom 
descoperi: 

— un sistem de lentile, incluzând câteva elemente mecanice, astfel încât lentilele 

să poată fi ajustate ca să poată obţine focalizarea şi zoom-ul; 

— diafragmă şi sistem de declansare; 

— un instrument de măsură pentru lumină şi un sistem pentru calcularea setărilor 

de expunere. 

Toate aceste informaţii se regăsesc la ambele tipuri de aparate. Lentilele adună şi 
focalizează lumina, astfel încât imaginea să fie bine definită pe zona de sensibilitate a 
senzorului camerei. 

Diafragma şi declanşatorul reglează cantitatea de lumină care depinde de 
sensibilitatea camerei. Ce este special la o cameră digitală: 

— senzorul de imagine înlocuieşte filmul; 

— camera are un ecran LCD, cu mai multe funcţii; 

— în realizarea fotografiilor este puternic implicat un software şi procesare a 

datelor; 

— fotografiile sunt stocate digital şi pot fi imediat evaluate şi procesate. 

Împreună, aceste patru elemente fac distincţia dintre o cameră digitală şi cu una 
analogică. Sunt produse complet diferite. 

Suportul digital. În cazul camerei digitale, întreg procesul de „developare” are 
loc electronic si digital înăuntrul camerei, în mai putin de o secundă. Lumina este 
adunată în senzorul de imagine, unde este transformată în date digitale şi stocată în 
RAM. 

Adâncimea permanentă a culorii. O imagine digitală este aranjată regulat şi 

uşor de descris. O cameră digitală funcţionează cu mai mult de 16 milioane de nuanţe de 
culoare (aşa numitul sistem „RGB colour — 24 bit”), iar fiecare pixel are forma unui 
pătrat colorat într-una dintre aceste culori. Imaginile camerei sunt realizate cu numărul 
maxim de culori. 
Software şi imaginea computerizată. Un senzor de imagine nu este un mediu pasiv de 
stocare precum un film. Senzorul de imagine adună datele de imagine, dar aceste date 
sunt trimise imediat în sistem şi procesate în computerul camerei. Datele de imagine 
adunate în senzor sunt primitive; vor trebui să treacă printr-un proces complex de 
finisare înainte de a deveni o fotografie color. 

Ecranul LCD. Aproape toate camerele au un ecran LCD. El poate fi folosit 
pentru: 

— vizualizarea şi selectarea subiectelor — funcția de căutare; 

— setarea camerei; 

— vizualizarea imaginii captate; 

— ştergerea şi, respectiv, editarea imaginilor. 

Senzorul de imagine. Senzorul de imagine este de fapt „filmul” camerei 
digitale. Sensibilitatea la lumină poate fi mai mare decât în cazul unui film obişnuit. 
Există două tipuri de senzori de imagine, ambele fiind folosite la camerele digitale: 

— CCD 

— CMOS 

Un senzor de imagine este o unitate analogică. Acesta operează cu fotonii şi 
electronii care sunt incarcati şi descarcati. O imagine este realizată prima oară sub forma 
unui model imens de mici încărcături electronice. Aceste „date electrice” trebuie 
transformate in biti (0 şi 1). 

Înregistrarea cantităţii de lumină. Dacă vrem să captăm o fotografie bună, 
trebuie să avem mai multe detalii în ea. Cu cât o cameră este mai sensibilă la 
înregistrarea diferenţelor de luminozitate, cu atât mai multe detalii se pot obţine într-o 
imagine. 

Diferenţele de lumină captate sunt înregistrate în celulele senzorului de imagine, 
iar convertorul le transferă în numere. 

CMYK. Câteva tipuri de camere digitale folosesc culorile secundare cyan, 
magenta şi galben împreună cu verde. Cele mai multe, totuşi, folosesc culorile de bază 
(roşu, verde şi albastru) în reţea CFA. Scopul reţelei CFA este să spargă milioanele de 
puncte de imagine ale senzorului într-un model de mozaic format din cele trei culori de 
bază. 

Culorile autentice trebuie reconstituite. Această reconstrucţie a culorii unei 
imagini, care este numită compunere sau demozaicare, are loc în computerul camerei. 
Acesta este dotat cu un software creat să compare datele fiecărei celule cu cele ale 
celulelor vecine. În acest fel, camera încearcă să ghicească adevărata culoare a pixelilor. 


Concluzii referitoare la subiectul abordat 

Toate aparatele digitale utilizează lipsa sau prezenţa unui semnal electric care, 
apoi, este convertit în pixeli (un element de imagine). Vă puteţi închipui pixelii ca fiind 
echivalenţii granulelor fotosensibile care compun o fotografie. Ei sunt puncte ce 
captează informatie şi care, atunci când sunt combinati, formează o imagine. 

Majoritatea aparatelor digitale moderne sunt de tipul compact „vizează şi 
declanşează”. Ele au, de obicei, un obiectiv încorporat cu autofocus, un blit intern şi un 
ecran LCD. Cele mai multe aparate digitale sunt automate, dar multe includ sisteme de 


reglaj manual al nivelului de alb, saturație de culoare, echivalență ISO şi al expunerii. 


Tema 12 
Comunicarea vizuală pentru fotografia de presă 


Introducere 

Aparatele din zilele noastre permit oricui să obţină imagini clare, cu o expunere 
corectă. Pe de altă parte, o analiză a imaginii obţinute ne va releva faptul că foarte 
puţine dintre fotografii ar satisface standardele de publicare. 

Obiectivul lectiei 

Compoziţia este un factor de succes pentru fotografie şi merită o atenţie 
deosebită. O compoziţie adecvată este esențială pentru o imagine corect concepută. 
Unul dintre cei mai renumiţi fotografi, Henri Cartier-Breson, spunea: „Pentru ca un 
subiect să aibă puterea de a transmite cu toată intensitatea, trebuie stabilite cu 
rigurozitate relaţiile dintre forme... Fotografia este pentru mine recunoaşterea în 
realitatea înconjurătoare a unui ritm de suprafeţe, de linii şi de valori... compoziţia este 
coordonarea organică a unor elemente vizuale... noi lucrăm în timpul mişcării, un fel de 
presimtire a vieții şi fotografia trebuie să sesizeze din mişcare echilibrul expresiv... 
Compoziţia trebuie să fie una dintre preocupările noastre constante, dar, în momentul 
fotografierii, ea nu poate fi decât intuitivă, pentru că noi suntem în luptă cu clipele 
trecătoare şi relaţiile sunt în continuă schimbare”. 


Rezumatul temei 

Fotografia este limbaj pictural 

Spre deosebire de cuvântul vorbit şi scris, fotografia poate fi înţeleasă în oricare 
colt al lumii. Ea este un mijloc universal de comunicare. Nu întâmplător este faptul că, 
începând cu 1960, cercetătorii au stabilit că oamenii au trecut din epoca verbului în 
epoca imaginii. „Pe lângă faptul că o fotografie este înțeleasă pe un perimetru mare” — 
afirmă Andreas Feininger în lucrarea „Fotograful creator” (p. 14) — „ea este şi mai puţin 
echivocă decât cuvintele. Din ce în ce mai mult unii întrebuințează cuvintele pentru a 
denatura înţelesul, pentru a emite jumătăţi de adevăruri, a face propagandă, atât în 
interiorul ţării, cât şi în străinătate; şi, cu un rezultat mai putin dăunător, în viata de toate 
zilele pentru a lăuda în mod exagerat sau înşelător (...)”. 


Separarea elementelor sau încadrarea 

Este o decizie importantă întrucât ce se lasă în afara imaginii acolo va rămâne. 
Ceea ce s-a lăsat în afara cadrului este pierdut pentru totdeauna, iar fotografia va 
comunica doar prin ceea ce se află in interior, înăuntrul ei. 

„Cadrul impune o graniţă privirii obişnuite să rătăcească în voie în toate 
direcțiile, o graniţă. Cadrul separă o lume reală, nemărginită, de un segment brutal 
delimitat, care capătă o viaţă proprie. Niciodată, privind, nu se interpun liniile între 
suprafaţa care se fixează, care intersectează pe moment, şi cea din jurul ei. (...) Omul nu 
vede prin cadre dreptunghiulare cu margini drepte, ignorând ce se află dincolo de 
margini; doar dacă priveşte printr-o fereastră”, afirmă Eugen Iarovici. $i tot el conchide 
„cadrul trebuie întotdeauna analizat prin cele două funcții pe care le are: eliminarea a tot 
ce se află în afara lui şi, în al doilea rând, crearea unor anumite suprafeţe încărcate cu 
forte potenţiale. Deosebit de important este faptul că îngrădirea dă naştere unei 
suprafeţe şi determină centrul principal al întregii compoziţii realizate în interiorul 
cadrului. Orice semn — punct, linie, formă — plasat pe suprafaţa cadrului provoacă 
tensiuni, ele întrerup „liniştea” suprafeţei, starea ei de entropie”. (p.36) 


Incepeti cu începutul. Regula treimilor 

Pentru a înţelege regula treimilor, imaginati-va o suprafaţă dreptunghiulară 
(vizorul aparatului de fotografiat) pe care se află o reţea de linii formată din două linii 
verticale şi două orizontale, care se intersectează. În momentul în care „încadrăm” 
imaginea, care va deveni o fotografie, trebuie să plasăm subiectul într-unul din punctele 
de intersecţie. 

Este bine să ,,miscati subiectul”, adică să-l aduceţi într-un loc mai potrivit pentru 
a putea pune în aplicare ideea despre fotografia pe care doriţi să o obţineţi. Dacă nu este 

posibil, căutaţi un alt unghi, din care să obţineţi o alta faţetă a subiectului. Chiar şi 
modificarea pe verticală a unghiului din care se realizează imaginea este uneori 
suficientă pentru a evidenția într-un alt mod ceea ce trebuie adus în fata. 


Prim-planul 

Foarte adesea, în fotografia de presă, suntem în situaţia să utilizăm acest tip de 
imagine. Fie că alegem un teleobiectiv, fie că utilizăm un obiectiv cu distanţă focală 
variabilă, trebuie să avem grijă cum repartizăm spaţiul. Este bine să lăsăm o zonă în 
care lucrurile să se dorească a fi ghicite. În cazul peisajelor, încercaţi să găsiţi un obiect 
în planul apropiat care să se constituie ca un cadru deasupra subiectului primar. 


;„ Metode” pentru obţinerea unor fotografii mai bune 

Cel mai adesea, rezultatele cele mai bune se obţin prin încălcarea regulilor 
treimilor. 

Primul şi cel mai important sfat este cel legat de „modificarea unghiului de 
fotografiere”. 

O încadrare strânsă. 

Centrati pe punctul de interes. 

Realizati un mesaj clar. 

Creați perspectivă. 

Indrazniti, experimentați, faceţi. 


Concluzii referitoare la subiectul abordat 

Este bine cunoscut dictonul „regulile sunt făcute pentru a fi încălcate”. În 
fotografie, parcurgerea etapelor este foarte importantă, întrucât lucrul se adună şi se 
cuantifică într-o experienţă proprie. Mai mult, este vorba de o cultură a imaginii 
fotografice, care acum este accesibilă oricărui om preocupat de acest domeniu. 
Fotojurnaliştii experimentați vor încălca adesea regulile pentru a crea o stare de spirit 
sau pentru a spune ceva. Însă, înainte să încălcăm regulile, să le cunoaştem şi să le 
practicăm. 


Tema 13 
Estetica imaginii în fotografia de presă 


Introducere 

Un nou tip de înregistrare a devenit dintr-o dată disponibil pentru toţi oamenii. 
Vechiul portret realizat de pictori, apanajul celor bogaţi, a început să fie înlocuit de 
fotografii. Condiţiile financiare nu mai reprezentau o constrângere. Totodată, 
evenimentele puteau fi păstrate pentru generaţiile următoare. Fotografii au început să 
descopere, de multe ori din erori, tot felul de procedee la care anterior nu se gândiseră. 


Obiectivul lectiei 

Un fotojurnalist care se respectă are grijă permanent ca fotografiile pe care le 
realizează să transmită şi mai ales să „spună” ceva publicului. Fotografia este ca 
limbajul. Ceea ce vezi este remarcat încă din prima, iar ceea ce fotografiezi rămâne. 
Estetica fotografiei constă, în primul rand, în emoția pe care o declanşează. În răspunsul 
pe care cel ce priveşte imaginea îl transmite. Nu este vorba de a căuta imagini idilice, ba 
chiar dimpotrivă, meşteşugul cere să descoperi realitatea — de multe ori extrem de crudă 

—, să decodifici lucruri pe care, de multe ori, mulţi le-au văzut, însă nu au fost capabili 
să le remarce aşa cum ştiu să o facă numai fotoreporterii. 

Jurnalismul modern împinge fotografii să depăşească orice limite, din teama de a 
nu pierde contactul cu cititorii şi din dorinţa de a ţine în „priză” autorităţile. 


Rezumatul temei 

Pornind de la faptul că un fotojurnalist încearcă să surprindă întotdeauna doar 
adevărul, se naşte întrebarea: Cum putem vorbi de o estetică a fotografiei de presă 
atunci când situaţia fotografiată nu prezintă, de cele mai multe ori, nici o urmă de 
frumuseţe? Mai mult chiar, fotoreporterul transmite adevărul într-o formă „nudă”, 
reflectând realitatea şi atmosfera fără a putea cosmetiza ceva. 

Ca orice altă formă de jurnalism, fotojurnalismul este o formă de relatare în care 
obiectivitatea trebuie să fie cât mai ridicată, iar estetica să fie cât mai atractivă. 
Combinarea celor două caracteristici accentuează de multe ori tensiunea din fotografie, 
rezultatul fiind de multe ori localizat în zona „atingerii coardei sensibile”. 


Unicitatea 

O fotografie este o mărturie. La început, fotografii au fost considerați nişte 
simpli observatori. Cu timpul, datorită conturării normelor deontologice, fotografia de 
presă a devenit nu doar o mărturie, ci un răspuns la ceea ce individul simte. Fotografia 
nu mai este o simplă înregistrare, ca un proces-verbal, ci o reflectare multidimensională 
a situaţiei. 

Atunci când creează, când caută imaginea cea mai bună, mintea fotojurnalistului 
încearcă să surprindă esentialul. Caută să obţină o sinteză vizuală a unui fapt în 
desfăşurare, în devenire. Unul dintre fotografii cei mai celebri, care la începuturi a făcut 
studii de arte plastice, Henri Cartier-Bresson compara producţia fotojurnalistului cu un 
arcaş care trebuie să identifice ţinta pentru a o atinge, pentru a descoperi momentul 
celebrităţi, cel decisiv. 


Limbajul pictural al fotografiei 

Pentru a putea progresa, fotografii trebuie să-şi cultive continuu obiceiul de a 
privi o scenă şi de o vedea ca pe o fotografie, cu toate componentele ei: linii, tonuri, 
texturi, forme şi culori. Procesul mental de interpretare a realităţii unei scene şi de 
„traducere” în simboluri fotografice se numeşte vizualizare. Pentru cel care priveşte o 
fotografie, simbolurile create se vor transforma în reacţii emoţionale şi cu cât aceste 
reacţii sunt mai puternice, cu atât mai reuşită este o fotografie. Primul pas în învăţarea 
modului de a comunica prin intermediul fotografiilor este să înţelegi atât puterea, dar şi 
limitele acestui limbaj. 


Creaţia 

În 1995 am avut prilejul să-l cunosc pe William Snider, unul dintre câştigătorii 
unui premiu Pulitzer pentru fotografie. Spunea că de multe ori a fost ajutat de lipsa de 
tehnologie competitivă. Mai exact pe măsură ce colegii de breaslă erau mai dotați cu 
aparatură şi tehnologie — imaginea digitală nu explodase ca în zilele de astăzi — el căuta 
să compenseze cu creativitate. Tânăr fiind, avea 16-17 ani, nu îşi putea permite un 
aparat performant. Însă avea suficiente idei pe care le aplica si obținea de cele mai multe 
ori imagini care spărgeau tiparele. De aceea, în calitate de colaborator reuşea să publice 
mai mult decât un angajat. Imaginile sale erau proaspete, arătau ceva nou, veneau şi 
relevau o altfel de privire. 

Organizarea imaginii în plan 

Până la încălcarea regulilor este bine de ştiut că orice cadru fotografic este 
caracterizat de un raport al laturilor. Cel mai adesea el este dreptunghiular, însă există şi 
pătrat. Cadrul dreptunghiular poate fi, în marea majoritate a cazurilor, de 2/3 sau de 3/4. 
Mai există, datorită evoluţiei tehnologice, un cadru mai nou, cel panoramic — utilizat cel 
mai adesea în peisaje, tocmai pentru a reliefa imaginea. 


Organizarea imaginii în adâncime 

Planul subiectului este planul ce conţine subiectul şi elementele compoziționale. 
Cel mai adesea, decizia fotojurnalistului este legată de felul în care va alege să realizeze 
imaginea: cu profunzime de câmp (în care adâncimea perspectivei şi toate detaliile sunt 
redate cu claritate) sau fără profunzime de câmp — in care ceea ce se află în fata şi în 
spatele subiectului este neclar, iar subiectul este evidenţiat prin contrastul dintre claritate 
şi contururile din fundal. 


Perspectiva 
Forma şi mărimea relativă a elementelor imaginii reprezintă perspectiva liniară. 
Cel mai uşor lucru pe care îl puteţi face este să experimentați pe cineva aşa-numitul 
efect de „cap de cal”. De fapt, este vorba de fotografierea unui subiect sub distanţa 
minimă: Concret, pentru anumite parti ale fizionomiei claritatea este reglată pe ochi sau 
pe urechi, iar nasul sau pometii vor fi redati exagerat din punct de vedere al proportiei. 
Efectul acesta nu este deloc magulitor pentru o persoană care a fost surprinsă într-o 
asemenea ipostază. 
— perspectiva lineara; 
— perspectiva aeriană. 
Perspectiva este accentuată de obiectivele cu distanţă focală scurtă şi este redată 
corect cu obiectivele normale. În cazul obiectivelor cu distanţă focală lungă, perspectiva 
este diminuată. 


Relieful imaginii 

Este vorba de „carnaţia” subiectului. Această senzaţie rezultă din felul în care 
cade lumina pe subiect, din combinarea luminii şi a umbrelor. Într-un fel cade lumina de 
dimineaţă, când puterea soarelui este diminuată, mai blândă, fiind recomandată celor care 
doresc să surprindă tonuri şi gradatii diferite. 


Linii, suprafeţe şi efectul lor 

Din punct de vedere al aspectului, o imagine se compune din linii de diferite 
forme şi dimensiuni. Aşezarea lor, întrucât nu putem vorbi de aranjare, va duce la 
rezultate mai mult sau mai puţin spectaculoase. Orice textură sau orice structură repetitivă 
atrage privirea. 

Liniile drepte creează, proportional cu lungimea lor, o zonă de forţă, un element 
dominant. Liniile verticale creează ideea de ridicare spre cer, de solemnitate. 

Liniile înclinate produc dinamism în imaginea fotografică. Orice diagonală 
ascendentă accentuează efectul de atracție al imaginii. 

Liniile curbe creează un anume efect de profunzime şi de plasicitate. Repetarea 
aceleaşi curbe, în cazul în care în fundal există o clădire care are o asemenea arhitectură, 
sugerează ideea de ritm. 

Liniile frânte sunt precum mişcările energice. Ele creează impresia de dinamism, 
de real. Este bine ca acestea să nu devină dominante în imagine, întrucât în acest caz vom 
avea probleme cu lectura imaginii. 

Suprafeţele contribuie la crearea imaginii în ansamblu. Fundalurile în care 
contururile se contopesc, liniile care contribuie la evidenţierea unui anume efect, accesul 
în intimitatea subiectului pot constitui o poartă prin care privitorul este invitat la lectură. 


Kitsch în fotografia de presă. 

Termenul de kitsch este explicat în dicţionar în felul următor: „operă de artă de 
prost gust sau de proastă calitate.” Noţiunea de kitsch a apărut în jurul anului 1860 la 
Miinchen, derivat din cuvântul „kitschen” — a lucra de mântuială, superficial, neglijent.. 
Primele kitsch-uri au fost create de pictorii germani care au satisfăcut cererile pieţei din 
acea perioadă. 


Concluzii referitoare la subiectul abordat 

Atunci când ne referim la estetica fotografiei de presă, trebuie să avem în vedere 
că imaginile trebuie să surprindă o zonă delicată, să vorbească despre noţiuni care 
depăşesc cel mai adesea vizibilul, să permită înţelegerea motivatiei care l-a determinat 
pe fotoreporter să realizeze acea fotografie. Mai mult, trebuie să justifice într-un fel de 
ce a imortalizat acea imagine într-un anume fel şi nu a preferat o altă modalitate. 


Tema 14 
Coduri etice şi standarde de lucru în fotojurnalism 


Introducere — consideraţii generale 

Un fotojurnalist care crede în principiile relatării adevărului, obiectivitatii şi în 
cel al valorii informaţiei, va fotografia un eveniment, indiferent dacă subiectul 
fotografiei este unul înspăimântător sau unul atrăgător. 

O explorare a tuturor principiilor etice şi a standardelor pentru o profesie 
etichetată „fără frontiere” ne ajută să-i sprijinim pe viitorii fotoreporteri să decidă care 
este cel mai bun mod de a acţiona în timpul unei situaţii care poate ridica semne de 
întrebare. 


Obiectivul lectiei 

Scopul unei dezbateri pe tema eticii fotoziaristicii nu este acela de a eticheta o 
situaţie cu termenii de „bine” şi „rău”. Un asemenea tel este practic imposibil de atins. 
Situatiile reale sunt la fel de complexe precum viata însăşi şi răspunsurile la fiecare în 
parte pot fi nenumărate. Un scop pertinent este acela ca evaluările acţiunilor fotografilor 
să se orienteze pe cât posibil în aceeaşi direcţie. În situaţia în care există un dezacord, 
argumentele conflictuale ar trebui să se bazeze pe principii etice profunde. 


Rezumatul temei 

Fotojurnalistul este posesorul unei tradiţii îndelung apreciate şi respectate în 
relatarea adevărului. Impactul pe care îl are o imagine asupra unui privitor se datorează 
credinței potrivit căreia „aparatul de fotografiat nu minte niciodată”. Camera 
fotografică, singură, privită separat de posesorul său, înregistrează în mod fidel un 
moment în timp. Sinceritatea fotoreporterului este elementul de bază a ceea ce 
înregistrează ea. În acest caz putem vorbi de „puterea de decizie”, iar aceasta ţine 
întotdeauna de fotoziarist. El este cel care decide sau, cum spunea cineva, „el este 
papusarul care trage sforile” atunci când e vorba de integritatea unei fotografii. 

Howard Chapnik, autorul lucrării We All Know Pictures Can Lie, spune: 
„Credibilitate. Responsabilitate. Aceste cuvinte ne dau dreptul de a numi fotografia o 
profesie, mai curând decât o afacere. Nepăstrând această credibilitate, se vor diminua 

impactul nostru jurnalistic, respectul faţă de sine şi importanţa fotografiei ca mijloc de 
comunicare.” 

O altă idee importantă, care merită subliniată, este aceea a lui Jours Sontag 
(Approach to Ethics), cum că „etica nu se referă la a-i determina pe oameni să facă ceea 
ce cred ei că este mai bine, ci mai curând a-i ajuta să decidă ceea ce este bine”. 

Paul Martin Lester (în cartea Committed Journalism an Ethic for the Profession) 
propune o soluţie pentru analiza principiilor etice generale, care se poate aplica şi pentru 
fotoziarişti, atunci când se confruntă cu o situaţie controversată şi delicată. Astfel, 
primul pas constă în identificarea valorilor, principiilor şi credințelor ce tin de profesia 
sa. Referitor la aceasta, iată care sunt valorile respectate şi pretuite de jurnalişti, 
conform lui Paul Martin Lester: 

— ziariştii oferă cititorilor informaţii legate de viata cotidiană; 

— informația este publicată cu scopul de a-i ajuta pe cititori să ia anumite 

decizii; 

— informația dă sens lumii complexe în care trăim; 

— ziariştii se asigură că instituțiile publice şi particulare îşi desfăşoară 

activitatea în mod corect şi fără prejudecăţi; 

— ziarele publică informaţii care contribuie la cultivarea individului; 

— presa publică informaţii care îi ajută pe alții la prestarea serviciilor şi 

comercializarea de produse. 

Aceste şase valori jurnalistice pot fi rezumate astfel: informare, utilitate, 
înţelegere, feed-back, educaţie şi antreprenoriat. 

Principiile de bază ale jurnalisticii: relatarea adevărului, corectitudinea, 
libertatea, respectul faţă de semeni, responsabilitatea reprezintă cerinţe de la care nu se 
poate abdica niciodată. În această situaţie, adevărul este garanţia pentru un jurnalism 
etic. 

Principiul dreptății este înrudit cu preocuparea fotoziaristului pentru 
corectitudine. Un fotoreportaj trebuie să fie complet, relevant, sincer şi direct. 

Principiul libertăţii este legat de independenţa fotoreporterului (a ziaristului în 
general), atât în ceea ce priveşte aspectele politice, cât şi cele economice. 

Principiul umanismului se referă la ceea ce-l călăuzeşte pe fotojurnalist atunci 
când acordă sprijin celor aflaţi în situaţii care impun ajutorul. 

Tocmai de aceea, se consideră că jurnalismul este responsabil de „drepturile 
celorlalți, drepturile publicului şi de sănătatea morală a profesiei proprii”. 

Ne mărginim să reamintim că din momentul în care George Eastman a creat 
aparatul compact sub sloganul „Tu apeşi pe buton, iar de restul ne ocupăm noi”, nimeni 
nu se putea feri de instantanee. New York Times a comparat atunci noua modă cu „un 
acces de holeră, care a devenit un flagel naţional”. Au apărut asociaţii care protejau 
onoarea femeilor fotografiate fără acordul acestora, iar un fotograf care surprindea 
oameni în circumstanţe jenante sau compromiţătoare era disprețuit de societate. Tot în 
ideea de a sublinia evoluţia în acest domeniu, mai precizăm că în Anglia, în epoca 
victoriană, fotografii englezi erau nevoiţi să aibă permis oficial pentru a fotografia în 
parcuri, iar în Germania, în 1907, fotografia fără permisiune a fost interzisă. 


I. Codul etic — Asociaţia Fotografilor din Presa Naţională — SUA 

Asociaţia Fotografilor din Presa Naţională, o societate profesională dedicată 
progresului fotojurnalismului, ia în considerare grija şi respectul fata de dreptul 
publicului la libertate în căutarea adevărului, precum şi dreptul de a fi informat veridic 
şi corect în legătură cu evenimentele publice şi cu lumea în care trăim. 

II. Asociaţia Fotografilor din Presa Naţională (NPPA) — Obiective şi scopuri 
(din Articolul II al Statutului NPPA) 


III. Codul Etic 
(Societatea Jurnaliştilor Profesionisti) — adoptat in 1926, revizuit in 1973, 1984, 1987 


IV. Manipularea digitală (Societatea Jurnaliștilor Profesioniști) 
V. Etica şi tehnologia fotografică 
VI. Situaţii referitoare la publicarea fotografiilor în cotidiane 
Imaginile defăimătoare în fotografia de presă 
„Te dau în judecată pentru defăimare!” Dacă ar fi să existe o frază care să-l facă 
pe ziarist să se mai gândească o dată la ceea ce publică, atunci aceasta ar fi fraza. In era 


proceselor de defăimare cu mize de milioane de dolari, s-ar părea că nimeni nu e imun 
la această costisitoare formă de litigiu... nici măcar fotografii de presă. 

ITEMI DE AUTOEVALUARE 


— De ce imaginea de presă trebuie să fie o imagine nepereche? 

— Cum trebuie să fie mesajul fotografiei de presă? 

— Ce este fotoreporterul, un jurnalist sau un tehnician? 

— Dece este fotografia de presă o imagine-act? 

— În ce constă funcţia fotografiei de presă? 

— Redati câteva idei din filosofia lui Andres Feininger 

— Cum definea Wilson Hicks fotojurnalismul? 

— Care sunt domeniile in care profesează fotojurnaliştii astăzi în opinia lui 
Wilson Hicks? 


— În ce constă magia fotografiei? 

— Care este viziunea lui Andreas Feininger asupra fotografiei? 

— Descrieti „Lumile paralele”, fotografia de presă a anului? 

— Cum prezintă Eugen larovici „blestemul sau fericirea fotografului”? 
— În ce constă legea inversului pătratului? 

— Care este cauza iluziei cunoaşterii? 


Tema 3: 

— Care sunt cele două fenomene care au dus la naşterea fotografiei? 

— Cum se numeşte procesul care nu a permis fotografiei să se concretizeze mai 
devreme? 

— În ce an au luat cunoştinţă românii de naşterea fotografiei? 

— Cum se numesc publicaţiile prin intermediul cărora publicul a aflat de noile 
progrese din lumea fotografiei? 

— Cum se numesc primele instituţii (din Bucuresti şi Iasi) care au achiziţionat 
aparate cu ajutorul cărora au obținut fotografii? 

— Prezentati cinci momente din evoluţia fotografiei? 


Tema 4: 
— Cum se numeşte evenimentul fotografiat de Szathmari? 
— În ce an a realizat Szathmari primul fotoreportaj de război din lume? 
— Cum îl prezintă Helmuth Gernsheim pe Carol Popp de Szathmari? 
— De ce este numit de către unii cercetători ,,Martorul’’? 
— Care sunt trăsăturile lucrărilor fotografice ale lui Szathmari? 
— Prezentati alte momente importante la care Szathmari a fost părtaş (martor). 


Tema 5: 

— Care au fost motivele pentru care Brâncuşi a preferat să-şi fotografieze 
lucrările? 

— Care sunt, în opinia specialiştilor, funcțiile fotografiei la Brâncuşi? 

— Enumerati câteva personalităţi, oameni apropiaţi lui Brancusi, considerate 
profesionisti in domeniul fotografiei? 

— Ce reprezinta fotografia pentru Brancusi, conform celor spuse de Man Ray? 

— Cum explică Brâncuşi procesul de obiectivare in cazul Păsărilor? 


Tema 6: 


Tema 9: 

Care sunt particularitatile fotoziaristului (fotoreporterului) freelancer? 

În ce se materializează libertatea fotoreporterilor liber profesionişti? 

Care este numărul optim de imagini pe care este bine să le trimiteţi unei 
publicaţii pentru a fi preluate? 

În ce constă procesul de editare atunci când ne referim la fotoziariştii liber 
profesionişti? 

Cine editează „Market Newsletter”? 


Cum se numea prima revistă săptămânală, care a dat întâietate fotografiei în 
faţa textului? 

Cine este autorul primelor fotoreportaje publicate sub denumirea de 
„documente umane”, materiale care au stârnit vii dispute? 

În 1934, editorul american Henry Luce scria: „Aş vrea să public o revistă 
care să vadă viata, să vadă lumea, să fie martora marilor evenimente ale 
omenirii... Cum se va numi această revistă? 

Cum a evoluat tirajul revistei ,,Life” la doar patru luni de la apariţie? 

La ce se referă materialul „Exodus” publicat de „Aperture”? 

Care este ambiția publicaţiei „Eight? 


Care este principalul criteriu de clasificare al aparatelor de fotografiat? 

Cum se numeşte inventatorul aparatului de fotografiat pentru mase? 

În anul 1558, în lucrarea Magia naturalis, este descrisă pentru prima dată 
camera obscură. Cum se numeşte autorul lucrării? 

Cum descrie Marshal McLuhan în lucrarea Galaxia Gutenberg magia 
camerei obscure? 

Care este principiul dupa care sunt construite aparatele de fotografiat tip 
reflex (SLR, DSLR)? 


— Care este principalul criteriu de clasificare al obiectivelor? 

— Ce reprezinta: Rokkor 45 1:2? 

— Cat timp au durat calculele pentru celebrul obiectiv Zeiss Tessar? 
— Ce reprezinta luminozitatea pentru un obiectiv fotografic? 

— Definiti zoom-ul, cel mai utilizat obiectiv in fotografia de presa. 


Tema 10: 


— Care este influenta diafragmei asupra unei imagini fotografice? 

— Ce înseamnă „lipsă de profunzime de câmp” într-o fotografie? 

— Prezentati câteva moduri de lucru pentru expunerea fotografică? 

— Cu ajutorul cărei tehnici fotografice a fost realizată fotografia de presă a anului 


1989 (Revoluţia română)? 


— Cum se poate realiza o imagine în care subiectul să fie „îngheţat”? 

— Ce trebuie facut pentru redarea mişcării într-o fotografie? 

— Cum arată „schema de bază a expunerii”? 

— Civilizaţia umană a trecut de la verb la imagine. Ce trebuie făcut, în opinia 


fostului director al TV France? 

Tema 11: 
— În ce constă suportul digital la aparatul de fotografiat digital? 
— Cât anume se apreciază că furnizează software-ul camerei şi cât senzorul de 
optică? 
— Posibilitatea de feed-back reprezintă unul din cele mai importante avantaje ale 
camerei digitale. În ce constă? 
— Câte tipuri de senzori de imagine există? 


—Ce se înţelege prin sloganul: „Acum fotograful este liber să creeze. Au 
dispărut preocupările tehnice”? 


Tema 12: 

— Care sunt avantajele fotografiei fata de cuvântul scris sau vorbit, în opinia lui 
Feininger? 

— În ce constă regula treimilor? 

— Cum este bine să se facă încadrarea? 

— Care este opinia lui Eugen Jarovici în privinţa compoziției? 

— Prezentati câteva trucuri pentru obținerea unei imagini mai bune. 

— În ce constă „triada comunicării vizuale pentru jurnalişti”? 

— Atunci când este vorba de comunicare, care este ierarhia formării profesionale 
pentru fotojurnalişti, în opinia lui Robert Kerns? 


Tema 13: 

— Cu ce compara Henri Cartier-Bresson producţia fotojurnalistului? 

— Linn Burrows aprecia că: „O imagine care nu spune nimic poate sta lejer pe 
peretele unui dormitor, dar nu în ziar.” Cum trebuie să fie o fotografie de presă 
în opinia autorului menţionat? 

— Care sunt motivele pentru care fotografia este considerată limbaj pictural? 

— Cum au fost caracterizate trăsăturile imaginii produse de Vadim Ghirda, 
imagine care a câştigat concursul Atlanta Photojournalism 2007? 

— Cum reusea să compenseze William Snider (câştigător al unui premiu Pulitzer) 
lipsa de aparatură şi tehnologie? 

— În ce constă organizarea imaginii în plan? 

— În cazul perspectivei cum se manifestă efectul de „cap de cal”? 

— Albert Plécy apreciază că fotografia „dă un ochi infinit mai perfecţionat decât 
ochiul uman”. În ce constă această apreciere? 

— În ce constă „găsirea simbolurilor” în cazul lui David Alan Harvey? 


Tema 14: 

- Care sunt valorile respectate şi pretuite de jurnalişti, conform lui Paul Martin 
Lester? 

- {nce constă impactul pe care îl are o imagine asupra unui privitor? 

- Care sunt principiile de bază ale jurnalisticii? 

- {nce constă principiul umanismului? 

- {nce constă principiul libertăţii? 

- {nce constă principiul dreptăţii? 

Analiza lucrările de laborator (proiecte realizate) 


La stabilirea notei finale se va tine cont de: 

- finalizarea unui proiect stabilit (minim un proiect din trei); 

- activitatea desfăşurată în laborator (atât ca prezenţă, cât şi ca implicare 
în realizarea activităților practice); 

- progresele realizate de-a lungul derulării activității; 

- modul în care sunt stăpânite tehnicile de lucru predate şi însuşite; 

- abordarea activităţii practice; 

- numărul şi conţinutul proiectelor finalizate în cadrul orelor de 
laborator; 

- evaluarea cunoştinţelor teoretice acumulate - pe bază de întrebări la 
finalul activităţii; 

- analizarea unor imagini sau referate, proiecte, studii de caz elaborate şi 
modul de răspuns la întrebările teoretice şi solicitările practice; 


- examen computerizat, la sfârşitul semestrului. 


I. Pentru temele finalizate cu ajutorul programului ,, Windows Movie 
Maker” 
1.1. Fotografiile digitale (sau cele scanate) realizate de autor si selectate 
pentru produsul final; 
1.2. Coerenta imaginilor şi ideea stabilită; 
1.3. Conţinutul informativ al prezentării; 
1.4. Impactul proiectului finalizat; 
1.5. RESPECTAREA STANDARDELOR 
(PROCEDURILOR DE LUCRU). 
VEZI CASETA URMĂTOARE! 

2. Pentru temele finalizate cu ajutorul programului ,, Power Point” 
Aceleaşi criterii ca la proiectele realizate cu „Windows Movie Maker” cu precizarea că 
se va tine cont de particularitatile aplicaţiei. 


3. Pentru fotografiile digitale 

3.1 Imagine uniformă, clară; 

3.2. Imagine care spune (comunică) ceva; idei, simboluri, analogii, sugestii; 
3.3. Apropierea sau depărtarea de subiect; 

3.4. Încadrarea imaginii şi decuparea acesteia; 

2.5. Evidenţierea şi uniformitatea subiectului. 


4. Pentru imaginile de pe negativ: 
4.1. Uniformitatea expunerii cadrelor de-a lungul întregului film; 
4.2. Încadrarea corectă „cât mai aproape de subiect”; 
4.3. Claritatea imaginilor; 
4.4. Subiectul(le) ales(e) şi modul de tratare; 
4.5. Procesul de developare; 
- tonalitate normală - supraexpus - subexpus; 
- zgârieturi pe suprafaţa filmului; 
- pete pe film; 
- developare normală - supradevelopat - subdevelopat; 
- fixare insuficientă; 
- mască de voal. 
5. Pentru fotografii ( imaginile pozitive): 
5.1. Imagine uniformă, clară, bine realizată din punct de vedere tehnic; 
5.2. Imagine care spune ceva - cu idei şi cu rezolvări bune; 
5.3. Apropierea sau depărtarea de subiect; 
5.4. Încadrarea imaginii şi decuparea acesteia direct din negativ sau din încadrarea 
cu ajutorul aparatului de mărit şi al ramei port-film; 
5.5. Evidenţierea şi uniformitatea subiectului pe coala fotografică; 
5.6. Lipsa zgârieturilor - calitatea excelentă a rezultatului; 
5.7. Utilizarea corectă a timpului de developare. Nu există fortare în revelator sau 
timpul de expunere a fost insuficient; 
5.8. Fixarea a fost rezolvată corect astfel încât nu există riscul îmbătrânirii” 
premature a imaginii prin apariţia unei pete gri pe coala cu imaginea fotografică; 
5.9. Prezentarea generală a imaginii pe coala de hârtie. 


6. Impactul comunicării vizuale: 
6.1 - pentru aceeaşi tema, în comparaţie cu alte proiecte realizate de alti studenţi; 
6.2 - pentru ceilalți colegi; 
6.3 - pentru noutatea sesizată şi bine realizată; 
6.4 -... si, în final,... impresia generală. 


